Kinderland – Mathewson Gess Attorneys
Mathewson Gess AttorneysLegal NewsKinderland
August 3, 2010 | 0 Comments | Other | dagmoeder, dagsorgsentrum, Kinderland, Monica Helm, susmiddel
Twis oor urine in dagmoeder saak
Verslaggewer: Jan Gerber
Die geldigheid van forensiese bewyse dat 'n dagmoeder die kinders in haar sorg susmiddels ingegee het, is een van die belangrikste aspekte wat gister in die slotbetoë van die dagmoeder se verhoor ter sprake was. Me. Monica Helm staan in die streekhof hier tereg op agt aanklagte van aanranding met die opset om ernstig te beseer. Die alternatiewe aanklag is kindermishandeling. Sy is in Desember 2007 in hegtenis geneem omdat sy na bewering voorskrif-kalmeermiddels aan die kinders in haar sorg gegee het. Sy het die Kinderland-dagsorgsentrum in Heldervue, Somerset-Wes, bedryf. Dr. Cornelius Viljoen, 'n biochemie-kenner, is gister in kruisverhoor geneem. Hy het voorheen getuig die analis van die departement van gesondheid wat die kinders se urine ontleed het, se kennis is nie op peil nie. Hy was krities oor verskeie tegniese aspekte van haar analise en verslag. Hy het vroeër getuig dit is "toevallig en verkeerd" dat die betrokke middels in die kinders se urinemonsters gevind is. Me. Karien Theron, die staatsaanklaer, wou weet of dit ook toevallig en verkeers is dat geen middels gevind is in die urine van 'n seuntjie wat dae vantevore uit die dagsorg gehaal is nie en dat daar wel middels gevind is in die mengsel wat die polisie by Helm se huis gekonfiskeer het. Viljoen kon nie hieroor kommentaar lewer nie. Theron het in haar slotbetoog gesê "die blote teenwoordigheid" van die middels in die kinders se urine is van belang. "Die feit is, 'n analis kry 'n resultaat, en die resultaat kan nie deur dr. Viljoen betwyfel word nie," het sy geargumenteer. "Die prentjie van 'n perfekte dagmoeder (wat sy voorgehou het) is nie versoenbaar met iemand in wie se sorg kinders gevaarlike middels ingekry het nie." Mnr. Keith Gess, Helm se prokureur, het geargumenteer die forensiese getuienis kan nie aanvaar word nie omdat daar vrae is oor die kalibrasie van die masjiene wat die analises gedoen het. Hy het voorts gewys op weersprekings in die getuienis van die polisiebeamptes wat in die saak getuig het, asook in die getuienis van me. Angeline Carolus, Helm se voormalige huishulp, wat vir die staat getuig het.
February 3, 2010 | 0 Comments | Other | dagsorg, Kinderland, medikasie, Monica Helm, skedulevyf-medikasie
'Baba is medikasie gegee by dagsorg'
Somerset-Wes – 'n "Onsettend woedende" en "tenagekome" ma van 'n babaseuntjie wat in 2007 bedags by me. Monica Helm (62) se Kinderland-dagsorgsentrum gebly het, het gister in die streekhof hier teen haar getuig. Helm word daarvan aangekla dat sy oor-die-toonbank- en skedulevyf-medikasie aan babas en kleuters gegee het sodat hulle kon slaap. Me. Antoinette Steyn het getuig haar seuntjie Matthew, toe skaars tien maande oud, het in 2007 teen die einde van Oktober of dalk vroeg November by Helm se dagsorgsentrum in Somerset-Wes gebly. Sy het opgemerk dat klein Matthew se slaappatrone versteur is en dat hy haar nie wou toelaat om hom te voer nie. Op die staatsaanklaer, me. Karien Theron, se vraag of sy ooit toestemming gegee het dat Helm vir Matthew medikasie mag gee, het Steyn bevestig sy het nie. "'n Mens gee nie medikasie vir klein kindertjies nie," het sy gesê. Theron het haar ook gevra of sy ooit vir Helm toestemming gegee het om 'n mengsel van heuning, gemmer, melk en fyngemaakte Panado aan haar seuntjie te gee. Mnr. Keith Gess, Helm se prokureur, het gesê Helm het nooit die mengsel aan Matthew gegee nie, omdat sy dit nie aan babas gegee het nie, maar wel aan kleuters. Steyn het bevestig dat Helm nie die mengsel aan Matthew gegee het nie. Theron het Steyn gevra hoe sy oor die hele aangeleentheid voel. "Eerstens het ek gevoel ek faal my kind," was haar antwoord, en het bygevoeg dat sy ook "ontsettende woede" en "tenagekom" gevoel het. "Daar is vir my gelieg." Na die bewerings teen Helm bekend geword het, het Steyn haar kind na 'n dokter geneem. Die urinemonsters wat van Matthew geneem is, het negatief getoets. Hy was toe reeds 'n week lank nie meer in Helm se sorg nie. Steyn het gesê haar kind ondervind steeds probleme om te sluk. "Enige kind wat deur force feeding is, het daardie reaksie," het sy 'n mediese opinie hieroor aangehaal. Me. Dinah Mokhutshwane, 'n forensiese ontleder van die Departement van Gesondheid, het getuig daar is in vier kinders se urinemonsters tekens van medikasie gevind. Streeklanddros Marilyn Cannon het die saak tot vandag uitgestel sodat Gess na 'n konsultasie met 'n kenner vir Mokhutshwane verder onder kruisverhoor kan neem.